b'\n_START_ARTICLE_\nOppr\xc3\xb8ret i Bahrain i 2011\xe2\x80\x932012\n_START_PARAGRAPH_\nOppr\xc3\xb8ret i Bahrain i 2011\xe2\x80\x9313 (arabisk: \xd8\xa7\xd9\x84\xd8\xa7\xd8\xad\xd8\xaa\xd8\xac\xd8\xa7\xd8\xac\xd8\xa7\xd8\xaa \xd8\xa7\xd9\x84\xd8\xa8\xd8\xad\xd8\xb1\xd9\x8a\xd9\x86\xd9\x8a\xd8\xa9 2011-2013; al-L\xc4\x81\xc7\xa7ta\xc7\xa7\xc4\x81\xc7\xa7\xc4\x81t al-Ba\xe1\xb8\xa5rayniyyah 2011-2013), ogs\xc3\xa5 kalt 14. februar-revolusjonen (\xd8\xab\xd9\x88\xd8\xb1\xd8\xa9 14 \xd9\x81\xd8\xa8\xd8\xb1\xd8\xa7\xd9\x8a\xd8\xb1; \xe1\xb9\xaeawrah 14 fibr\xc4\x81yir) er en rekke demonstrasjoner som utgj\xc3\xb8r en vedvarende kampanje med sivil motstand i konged\xc3\xb8mmet Bahrain (al-Ba\xe1\xb8\xa5rayn), som ligger i Den persiske gulf. Oppr\xc3\xb8ret regnes som en del av revolusjonsb\xc3\xb8lgen som har blitt kjent som den arabiske v\xc3\xa5r, som begynte med Mu\xe1\xb8\xa5ammad al-B\xc5\xab\xca\xbfaz\xc4\xabz\xc4\xabs selvp\xc3\xa5tenning i Tunisia 17. desember 2010. Protestene i Bahrain hadde i utgangspunktet som m\xc3\xa5l \xc3\xa5 oppn\xc3\xa5 st\xc3\xb8rre politisk frihet og likhet for majoritetsbefolkningen av sjiamuslimer, men etter hvert som det utviklet seg krevde ogs\xc3\xa5 protestantene slutten p\xc3\xa5 kong \xe1\xb8\xa4amad bin \xca\xbf\xc4\xaas\xc4\x81 al-\xe1\xb8\xaaal\xc4\xabf\xc4\x81, etter et blodig raid 17. februar mot protestantene ved Perlerundkj\xc3\xb8ringen i hovedstaden Manama. _NEWLINE_Protestantene i Manama slo leir ved rundkj\xc3\xb8ringen i flere dager, og den kom til \xc3\xa5 fungere som protestenes senter. S\xc3\xa5 mange som 150-300.000 deltok i demonstrasjonene, en betydelig andel av Bahrains estimerte 1,2 millioner innbyggere. Etter \xc3\xa9n m\xc3\xa5ned, anmodet den ba\xe1\xb8\xa5raynske regjeringen om at Golfr\xc3\xa5det skulle sende tropper og politi, og disse ankom 14. mars. Omtrent en tiendedel av "Halv\xc3\xb8ysskjoldstyrken" (Gofr\xc3\xa5dets v\xc3\xa6pnede gren) ble sendt, og denne inkluderte soldater fra alle de seks medlemsnasjonene i r\xc3\xa5det. Dagen etter erkl\xc3\xa6rte kong \xe1\xb8\xa4amad en tre m\xc3\xa5neder lang unntakstilstand og milit\xc3\xa6rlov. _NEWLINE_Politiresponsen har blitt beskrevet som et "brutalt" angrep p\xc3\xa5 fredelige og uv\xc3\xa6pnede demonstranter, inkludert leger og bloggere. Politiet utf\xc3\xb8rte midnattshusraid i sjiamuslimske omr\xc3\xa5der, banket opp folk p\xc3\xa5 sjekkpunkter og nektet medisinsk behandling i en kampanje for \xc3\xa5 ydmyke demonstrantene. 43 mennesker ble drept, kanskje 1000 s\xc3\xa5ret og mer enn 2929 arrestert, hvorav minst fire d\xc3\xb8de i fangenskap. En av de f\xc3\xb8rste som ble drept i oppt\xc3\xb8yene, var journalisten Zakariya Rashid Hassan al-Ashiri. Siden har tallet p\xc3\xa5 drepte \xc3\xb8kt til over 100, med opptil over 5000 s\xc3\xa5rede. _NEWLINE_29. juni opprettet kongen en kommisjon for \xc3\xa5 granske hendelser under oppr\xc3\xb8ret i februar og mars og konsekvensene av dette. 23. november 2011 rapporterte kommisjonen sine funn. Et \xc3\xa5r senere har ulike menneskerettighetsorganisasjoner vurdert reforml\xc3\xb8ftene som ble framlagt i BICI. Amnesty International betegner det som "Bahrains brutte l\xc3\xb8fter"._NEWLINE_Demonstrasjonene fortsatte, og regnes fremdeles som p\xc3\xa5g\xc3\xa5ende i 2013. Ikke minst rundt Bahrains Grand Prix 2012 var det store folkelige protester, etter at l\xc3\xb8pet \xc3\xa5ret f\xc3\xb8r var blitt avlyst p\xc3\xa5 grunn av demonstrasjonene.'